Verbod op veilings is ‘voorkoming, nie straf’(Argieffoto) Die Rooivleisprodusente-organisasie (RPO) sê hy steun die uiters drastiese voorkomingsmaatreëls vir bek-en-klouseer deur die tydelike verbod te plaas op onder andere veilings en skou van gesplete hoefdiere soos afgekondig in die Staatskoerant. “Dit is voorkomingsmaatreëls en nie strafmaatreëls nie,” het Koos van der Ryst, voorsitter van die nasionale RPO, gesê. Die organisasie sê die maatreëls het ŉ ingrypende uitwerking op kommersiële en ontwikkelende produsente, sowel as die res van die rooivleiswaardeketting. Hy vra dus dat die omvang van die uitbreking, wat aanvanklik in Limpopo aangemeld is, so gou moontlik bepaal moet word. “Sodra die omvang van die uitbreking gefinaliseer is, moet die geaffekteerde gebied onmiddellik geïsoleer word en moet ons terugkeer na normale handelspraktyke,” het Van der Ryst gesê. Die RPO sê bykomende kapasiteit moet geskep word om die uitbreking te hanteer en ŉ ramptoestand moet so gou moontlik afgekondig word. Die organisasie sê nienakoming van maatreëls kan eindelik op ŉ nasionale ramp afstuur. Hy sê die rooivleisbedryf moet hom begin posisioneer en daar moet besef word dat die staat nie alleen oplossings gaan bied nie. Die rooivleisbedryf onderneem derhalwe ook om uit eie geledere bykomende kapasiteit te genereer om die voorkoming en verspreiding van die siekte ŉ spanpoging te maak. Van der Ryst het gesê die openbare-private‑groei-inisiatief (PPGI), asook die vyfjaar-meesterplan vir die rooivleisbedryf, sal die inisiatiewe ondersteun. Die RPO het ook gesê die fundamentele vooruitsigte vir die rooivleisbedryf op medium- en lang termyn bly uiters positief. Die bedryf is internasionaal mededingend en die wyd verspreide reëns skep hoop. “Ons moet egter nou in die bedryf belê en buitengewone aksies loods om die toekoms van die bedryf te verseker.” Voorstelle vir die daarstel van ’n vrywillige naspeurbaarheidstelsel vir die beesbedryf word in Januarie bekend gestel.